L'accés als cicles de formació professional bàsica requereix el compliment simultani de les condicions següents:
a ) Tenir complerts quinze anys, o complir-los durant l'any natural en curs, i no superar els disset anys d'edat en el moment de l'accés o durant l'any natural en curs.
b ) Haver cursat el primer cicle d'educació secundària obligatòria o, excepcionalment, haver cursat el segon curs de l'educació secundària obligatòria.
c ) Que l'equip docent hagi proposat als pares, mares o tutors legals la incorporació de l'alumne o alumna a un cicle de formació professional bàsica, de conformitat amb el que indica l'article 30.
L'accés a cicles formatius de grau mitjà requereix el compliment d'almenys una de les condicions següents:
a ) Tenir almenys un dels títols següents:
Títol de graduat en educació secundària obligatòria, sempre que l'alumne o alumna hagi superat l'avaluació final d'educació secundària obligatòria per l'opció d'ensenyaments aplicats.
Un títol de tècnic o de tècnic superior de formació professional.
b ) Tenir un certificat acreditatiu d'haver superat totes les matèries de batxillerat.
c ) Haver superat un curs de formació específic per a l'accés a cicles de grau mitjà en centres públics o privats autoritzats per l'administració educativa, i tenir 17 anys complerts l'any de finalització del curs.
Les matèries del curs i les seves característiques bàsiques, les regula el Govern.
d ) Haver superat una prova d'accés d'acord amb els criteris establerts pel Govern, i tenir 17 anys complerts l'any de realització de la prova.
Les proves i els cursos indicats en els paràgrafs anteriors han de permetre acreditar els coneixements i les habilitats suficients per cursar amb aprofitament els cicles de formació de grau mitjà, d'acord amb els criteris establerts pel Govern.
A més, sempre que la demanda de places en cicles formatius de grau mitjà superi l'oferta, les administracions educatives poden establir procediments d'admissió al centre docent, d'acord amb les condicions que el Govern determini per reglament.
L'accés a cicles formatius de grau superior requereix el compliment de les condicions següents:
a ) Tenir el títol de batxillerat, un títol universitari, o un títol de tècnic o de tècnic superior de formació professional, o un certificat acreditatiu d'haver superat totes les matèries de batxillerat, o haver superat una prova d'accés, d'acord amb els criteris establerts pel Govern, i tenir 19 anys complerts l'any de realització de la prova.
La prova ha de permetre acreditar els coneixements i les habilitats suficients per cursar amb aprofitament els cicles de formació de grau superior, d'acord amb els criteris establerts pel Govern.
b ) Sempre que la demanda de places en cicles formatius de grau superior superi l'oferta, les administracions educatives poden establir procediments d'admissió al centre docent, d'acord amb les condicions que el Govern determini per reglament.
Els alumnes i les alumnes que no hagin superat les proves d'accés o les proves que puguin formar part dels procediments d'admissió, o que vulguin elevar les qualificacions obtingudes, les poden repetir en convocatòries successives, prèvia sol·licitud.
El Govern ha d'establir, prèvia consulta a les comunitats autònomes, els criteris bàsics relatius a l'exempció d'alguna part o del total de les proves d'accés o les proves que puguin formar part dels procediments d'admissió als quals es refereixen els apartats anteriors, en funció de la formació o de l'experiència professional acreditada per l'aspirant.
S'han d'establir les mesures més adequades perquè les condicions de realització de les proves d'avaluació s'adaptin a les necessitats de l'alumnat amb necessitats educatives especials.
Poden cursar la formació professional de grau mitjà els qui tinguin el títol de graduat en educació secundària obligatòria.
Poden cursar la formació professional de grau superior els qui tinguin el títol de batxiller.
També poden accedir a la formació professional els aspirants que, sense tenir els requisits acadèmics, superin una prova d'accés regulada per les administracions educatives.
Per accedir per aquesta via a cicles formatius de grau mitjà es requereix tenir disset anys com a mínim, i dinou per accedir a cicles formatius de grau superior, complerts l'any de realització de la prova, o divuit si s'acredita la possessió d'un títol de tècnic relacionat amb aquell al qual es vol accedir.
Les proves a què es refereix l'apartat anterior han d'acreditar, per a la formació professional de grau mitjà, els coneixements i les habilitats suficients per cursar amb aprofitament els ensenyaments esmentats i, per a la formació professional de grau superior, la maduresa en relació amb els objectius de batxillerat i les seves capacitats referents al camp professional de què es tracti.
Correspon a les administracions educatives regular l'exempció de la part de les proves que escaigui, per als qui hagin superat un programa de qualificació professional inicial, un cicle formatiu de grau mitjà, tinguin un certificat de professionalitat relacionat amb el cicle formatiu que es pretén cursar o acreditin una determinada qualificació o experiència laboral.
Les administracions educatives poden programar i oferir cursos destinats a la preparació de les proves per a l'accés a la formació professional de grau mitjà per part dels qui hagin superat un programa de qualificació professional inicial i per a l'accés a la formació professional de grau superior per part dels qui tinguin el títol de tècnic al qual es refereix l'apartat 1 de l'article 44.
Les qualificacions obtingudes en aquests cursos s'han de tenir en compte en la nota final de la respectiva prova d'accés.